**1. odgojno-obrazovna skupina**

**PRIJEDLOG AKTIVNOSTI ZA PONAVLJANJE GRADIVA**

Prema planiranom planu i programu rada u školskoj godini 2020./2021. u nastavku Vam navodim prijedlog aktivnosti za ponavljanje nastavnih sadržaja.

**KOMUNIKACIJA**

*Predvještine čitanja*: Prepoznavanje istih slika

* Ukoliko kod kuće imate memory igru iskoristite ju u vježbanju ove nastavne jedinice. Stvorite okružje prikladno za rad. Oslobodite mjesto na stolu ili na podu te ispred djeteta postavite sličice na način da mu dajete po 3 para sličica (šest po šest sličica). S djetetove lijeve strane postavite sličice jednu ispod druge (slike neka budu okrenute prema djetetu), a s njegove desne srane promiješajte njihove parove te potaknite dijete da pronađe istu sliku – prstom pokažite na prvu sličicu koja se nalazi s djetetove lijeve strane i recite: „Pronađi istu sliku!“.
* Navodim vam linkove radnih listića za vježbanje prepoznavanja istih slika:
	+ <https://www.liveworksheets.com/1-yr1629039ov>
	+ <https://www.liveworksheets.com/1-xf1629047ku>
	+ <https://www.liveworksheets.com/1-bp1630557dh>

**TJELESNA I ZDRAVSTVENA KULTURA**

*Sposobnost uspostavljanja i održavanja ravnoteže*: Održavanje ravnoteže u kretanju po podlogama različitih taktilnih kvaliteta

* Ako Vas posluži lijepo vrijeme, izađite s djetetom iz kuće. Hodajte po različitim površinama (po betonu, travi, pijesku, kamenju, zemlji…). Neka dijete obuje tenisice tankog đona kako bi što više osjetio taktilne podražaje i promjene. Promatrajte kako se dijete snalazi na kojoj površini i održava li ravnotežu.
* Možete ponijeti i neki autić i dopustiti djetetu da se igra autićem po različitim površinama (po betonu će se auto voziti i spuštati bez problema, dok će na travi ili šljunku dijete morati cijelo vrijeme pomicati auto). Promatrajte koju će površinu dijete radije birati.

*Igre loptom*: Dodavanje lopte na verbalni zahtjev „Baci“

* Izađite na dvorište i sa sobom ponesite loptu. Stanite nasuprot djetetu na udaljenosti metar do dva metra. Dodavajte se s djetetom na način da svaki put kad je lopta u njegovim rukama, Vi ispružite svoje ruke i glasno poviknite „Baci“.
* Ukoliko je loše vrijeme, aktivnost možete izvesti i u kući.
* Ukoliko kod kuće imate balon, ovu aktivnost možete izvesti i s balonom u kući.

**UPOZNAVANJE ŠKOLE I UŽE OKOLINE**

*Odnosi među predmetima*: Upoznavanje veličine predmeta (veliko/malo)

* Za ponavljanje navedene nastavne jedinice možete koristiti predmete koje imate kod kuće (npr. veće kocke i manje kocke ili manje i veće lopte). Ispred djeteta, s njegove lijeve strane, stavite npr. jednu malu kocku (i imenujete „Ovo je malo“) , a s njegove desne strane jednu veliku kocku (i imenujete „Ovo je veliko“). Dodajte djetetu potom preostale kocke na način da mu dajete jedan po jedan predmet i imenujete njegovu veličinu. Djetetov je zadatak staviti predmet u pripadajuću skupinu (veliko ili malo).
* Na jednak način kao što je prethodno navedeno, aktivnost možete provesti na dvorištu s malim i velikim kamenima.
* Šećite svojim mjestom. Dok šećete promatrajte oko sebe, uspoređujte veličine, verbalizirajte i pokazujte prstom dok govorite (npr. „Ovo je velika kuća, a ovo je mala“, „Ovo je veliko drvo, a ovo je malo“).

*Vježbe vizualne percepcije:* Razlikovanje boja (crvena, plava, zelena i žuta)

* Za ponavljanje navedene nastavne jedinice možete koristiti predmete koje imate kod kuće (npr. raznobojni čavlići, kocke u zadanim bojama, drveni štapići, autići…). Ispred djeteta, s njegove lijeve strane, stavite posudice u bojama (crvena, plava, žuta i zelena), papir u zadanim bojama ili prozirne kutijice – potom u kutiju ili na papir stavite po jedan predmet u toj boji (npr. crveni čavlić u jednu kutiju, plavi čavlić u drugu kutiju, zeleni čavlić u treću kutiju, žuti čavlić u četvrtu kutiju). Potom, s djetetove desne strane stavite te iste predmete u zadanim bojama. Potičite dijete da ono samo uzme predmet sa svoje desne strane i stavi ga u zadanu posudicu ili papir („Uzmi npr. čavlić!“; Kamo ide npr. crvena boja?).
* Ukoliko dijete pogriješi, recite „nije dobro“, izvadite čavlić i ponovno ga dodajte djetetu. Važno je da na kraju aktivnosti pohvalite trud za trud i zalaganje (npr. „Bravo“; „Super“).
* Obratite pozornost da koristi svoju dominantnu ruku u izvođenju ovih aktivnosti (desnu ruku). Ukoliko primijetite da Vaše dijete radi s obje ruke, ispravljajte ga. Lijevu ruku mu nježno pritisnite na rub stola ili na pod i recite: „Radiš desnom rukom“, pokažite na desnu ruku i dodirnite je svojim kažiprstom.

**SKRB O SEBI**

*Osobna higijena:* Pranje i brisanje ruku prije obroka

* Potaknite dijete da uvijek prije obroka samostalno opere i briše svoje ruke. Ukoliko primijetite da je dijete nesigurno dok pere ruke (ne zna treba li staviti sapun ili obrisati ruke), pružite mu verbalnu podršku i imenujte svaki korak koji dijete izvodi:
	1. **Digni rukave** (ukoliko je riječ o majici dugih rukava).
	2. **Otvori vodu.**
	3. **Stavi sapun.**
	4. **Trljaj ruke.**
	5. **Zatvori vodu.**
	6. **Uzmi papir/ručnik.**
	7. **Obriši ruke.**
	8. **Stavi ručnik na mjesto** (pokaznom gestom pokažite djetetu gdje stoji ručnik)/**baci papir u koš za smeće.**
* Ukoliko primijetite da se dijete teško snalazi unatoč vašim uputama, pružite mu fizičku podršku – svojim rukama izvodite navedene korake, ali je važno da uz to svaki korak obavezno imenujete.

*Oblačenje i svlačenje odjeće*: Oblačenje i svlačenje jakne

* Kada izlazite ili ulazite u kuću s djetetom potičite ga samostalno oblači i svlači svoju jaknu. U tome mu možete pomoći verbalnim uputama – imenujte ono što dijete radi:
	+ kod oblačenja jakne: recite djetetu: „Obuci jaknu“; Vi zatvorite 1/3 patentnog zatvarača jakne te recite: „Zakopčaj zatvarač“.
	+ kod svlačenja: „Otkopčaj zatvarač“; „Skini jaknu“; „Pospremi jaknu“ (kada djetetu kažete da pospremi jaknu, usmjerite svoju ruku i kažiprst i pokažite točno mjesto na koje dijete mora pospremiti svoju jaknu).

*Oblačenje i svlačenje odjeće*: Obuvanje i izuvanje raznih vrsta obuće

* Kada izlazite ili ulazite u kuću s djetetom potičite ga samostalno obuva i izuva svoje cipele. U tome mu možete pomoći verbalnim uputama – imenujte svaki korak:
	+ kod obuvanja: „Pronađi svoje tenisice“; „Otkopčaj čičak“/“Odveži vezice“; „Obuj tenisice“; „Zakopčaj čičak“/kod vezanja vezica na čizmama, pomognite djetetu.
	+ kod izuvanja: „Otkopčaj čičak“/ „Odveži vezice“; „Skini tenisice“; „Pospremi tenisice“ (kada djetetu kažete da pospremi tenisice, usmjerite svoju ruku i kažiprst i pokažite točno mjesto na koje dijete mora pospremiti svoje tenisice).

**RADNI ODGOJ**

*Privikavanje na materijale za rad*: Samostalni odabir i manipulacija ponuđenim materijalima

* Dopustite djetetu da samostalno odabere aktivnost koju želi raditi – slaganje puzzli, dodavanje loptom, slaganje drvenih umetaljki, sortiranje boja… Ispred djeteta stavite 2-3 materijala (npr. loptu, puzzle i čavliće u boji za sortiranje) te recite djetetu neka izabere što želi raditi: „Što želiš raditi? Pokaži mi!“ Kada Vam dijete pokaže što želi raditi, imenujte to, npr.: „Želiš slagati puzzle“ i stavite zadatak pred dijete.

*Vježbe fine motorike*: Pravilno držanje i uporaba škara

* Pružite djetetu škare i recite mu da ih primi (npr. „Primi škare.“), promatrajte hoće li ih dijete samostalno pravilno primiti. Ukoliko ih dijete nije samostalno primilo namjestite mu palac na gornji dio škara, a kažiprst na donji dio škara.
* Neka dijete potom vježba otvaranje i zatvaranje škara (ukoliko je potrebno Vašim rukama stiskajte i otpuštajte stisak kako biste stimulirali rad škara).
* Za kraj aktivnosti pružite djetetu A5 papir te ga pustite neka proizvoljno reže papir.

**SOCIJALIZACIJA**

*Uspostavljanje odnosa učenik – učenik*: Dodavanje predmeta drugom učeniku na zahtjev učiteljice

* U zajedničkim dnevnim aktivnostima zatražite od djeteta da vam nešto doda (neka to budu stvari za koje ste sigurni da ih dijete poznaje – npr. „Dodaj mi mobitel/tanjur/jabuku…).
* U aktivnost možete uključiti braću i članove šire obitelji na način da djetetu date npr. tanjur i kažete mu „Dodaj bratu tanjur.“

**RAZVOJ KREATIVNOSTI – GLAZBENA KREATIVNOST**

* Dopustite djetetu da izabere pjesme koje želi slušati. Potičite ga da se kreće prostorom dok sluša pjesme (neka pleše, plješće rukama…)

Poštovani roditelji, navedene aktivnosti su prijedlog aktivnosti koje pokušajte uklopiti u Vašu svakodnevicu. Pokušajte ih realizirati u što prirodnim situacijama i kroz igru. Predložene aktivnosti možete mijenjati ovisno o situaciji, proširivati i nadograđivati…

Razrednica 1.OOS:

Martina Sonički, mag.rehab.educ.